Број: 11-Г-1864/22

# Дана, 24.05.2022. године

На основу члана 70. став (1) и члана 72. став (3) тачка а) и б) Закона о јавним набавкама („Службени гласник БиХ“ бр. 39/14), Градоначелник Бањалуке доноси сљедећу

## **О Д Л У К У**

I

Одлука о избору најповољнијег понуђача, број 11-Г-1864/22 од 06.05.2022. године, у поступку јавне набавке „Израда стручног мишљења и УТУ-а са идејним пројектом за изградњу дјечијих игралишта на подручју Града“, број јавне набавке 15-404-24/22, мијења се у тачки III диспозитива, и гласи :

**''УНИС'' Институт д.о.о. Источно Сарајево, бира се као најповољнији понуђач, јер је понудио најнижу цијену у износу од 4.797,00 КМ са ПДВ-ом.**

II

Уговорни орган закључиће уговор са најповољнијим понуђачем, под условима утврђеним у тендерској документацији. Прије закључења уговора, најповољнији понуђач из тачке I ове одлуке је дужан, у року од 5 дана од дана пријема обавјештења о избору, уговорном органу доставити документе којима доказује своју личну способност, ови документи су наведени у члану 45. Закона о јавним набавкама („Службени гласник БиХ“ број 39/14). Најповољнији понуђач је дужан доставити оригинале или овјерене фотокопије наведених докумената, с тим што ови документи не смију бити старији од три мјесеца рачунајући од дана подношења понуде. Најповољнији понуђач је такође дужан доставити овјерену фотокопију важеће лиценце за израду спроведбених докумената просторног уређења и овјерену фотокопију важеће лиценце за израду техничке документације архитектонска и конструктивна фаза, коју издаје Министарство за просторно уређење, грађевинарство и екологију Републике Српске.

**О б р а з л о ж е њ е**

Одлуком Градоначелника број 11-Г-1864/22 од 06.05.2022. године, као најповољнији понуђач у овом поступку јавне набавке, изабран је ''Центар за пројектовање и консалтинг'' д.о.о. Бањалука, јер је понудио најнижу цијену. Ниједан понуђач није поднио жалбу против одлуке о избору најповољнијег понуђача, па је Одсјек за јавне набавке дана 11.05.2022. године писменим путем обавјестио понуђача ''Центар за пројектовање и консалтинг'' д.о.о. Бањалука, да је изабран као најповољнији понуђач и да уговорном органу у року од 5 дана достави документе којима доказује своју личну и економску способност, ови документи су наведени у члану 45. став (2) Закона о јавним набавкама („Службени гласник БиХ“ број 39/14). Такође је дужан доставити уговорном органу овјерену фотокопију важеће лиценце за израду спроведбених докумената просторног уређења и овјерену фотокопију важеће лиценце за израду техничке документације архитектонска и конструктивна фаза издату од Министарства за просторно уређење, грађевинарство и екологију РС. Претходно наведени понуђач није доставио тражену документацију у задатом року али је дописом број 609-5/22 од 13.05.2022. године, доставио обавјештење да због раније преузетих обавеза није у могућности да реализује посао и да одустаје од предметних услуга у јавној набавци ''Израда стручног мишљења и УТУ-а са идејним пројектом за изградњу дјечијих игралишта на подручју Града''.

Чланом 72. став (3) тачка под а) и б) Закона о јавним набавкама („Службени гласник БиХ“ 39/14) прописано је сљедеће: „*Уговорни орган доставља предлог уговора оном понуђачу чија је понуда по ранг-листи одмах након понуде најуспјешнијег понуђача, у случају да: а) најуспјешнији понуђач пропусти да достави оригинале или овјерене копије документације из чл.45. и 47. овог закона, у року који одреди уговорни орган и под б) пропусти да достави документацију која је била услов за потписивања уговора, а коју је био дужан да прибави у складу са прописима у БиХ”.*

С обзиром да је најповољнији понуђач ''Центар за пројектовање и консалтинг'' д.о.о. Бањалука, није доставио тражену документацију, те у писаној форми одустао од предметних услуга, уговорни орган је одлучио као у диспозитиву ове одлуке, и као најповољнијег понуђача изабрао понуђача ''УНИС'' Институт д.о.о. Источно Сарајево, као сљедећег по ранг листи. Ова одлука ће бити достављена изабраном понуђачу ''УНИС'' Институт д.о.о. Источно Сарајево.

Ова одлука је коначна, и против исте није допуштена жалба, јер су сви понуђачи из овог поступка јавне набавке искористили могућност подношења жалбе против одлуке о избору најповољнијег понуђача број 11-Г-1864/22 од 06.05.2022. године.

OБРАЂИВАЧ:

Љубомир Сладојевић, дипл.правник

ШЕФ ОДСЈЕКА:

Драшко Кутић, дипл.правник

Г Р А Д О Н А Ч Е Л Н И К

**Драшко Станивуковић**